Imtella' Settembru 9, 2021 Raġel li kien jaħdem bħala uffiċjal tas-sigurtà fis-sit tal-Isptar Mater Dei ma nstabx ħati li seraq għodod mill-post imma li kellu madum li nsteraq mill-istess sit waqt li kien qed jinbena. Joseph Pace, ta' 50 sena, kien mixli li fl-24 ta' Ottubru 2002, u fix-xhur ta' qabel fl-Imsida, seraq diversi oġġetti fosthom flus kontanti, diesel, madum, gypsum, żebgħa, clamps, electrical fittings, circular saw u oġġetti tal-stationery b'dannu għal Skanska Malta J.V. li kienet responsabbli mill-bini tal-isptar. Pace kien mixli wkoll li kellu għandu oġġetti misruqa kif ukoll li kkaġuna ħsara fuq is-sit. Il-Pulizija bdiet tinvestiga lil Pace wara li ħames uffiċjali tas-sigurtà oħra qalu li rawh jisraq minn fuq il-post. Waqt tfittxija f'daru l-pulizija sabulu madum, scaffolding pipe fittings u stationery u wara li interrogawh ressquh il-Qorti. Pace ċaħad li kien seraq minn fuq il-post u sostna li meta ħa xi injam mis-sit dan kien użat u ħadhom bil-permess. L-uffiċjali tas-sigurtà li kienu jaħdmu fil-post ittellgħu jixhdu imma ma kkonfermawx li raw lil Pace jisraq kif qalu qabel. Il-Maġistrat Gabriella Vella, li ddeċidiet il-każ, irrimarkat li sabitha diffiċli temmen tnejn mill-uffiċjali tas-sigurtà meta fix-xhieda tagħhom qalu li ma jiftakru xejn. "Għalkemm il-Qorti hija konvinta u sodisfatta mill-fatt li tul is-sena 2002 kien qed ikun hemm ħafna serq minn fuq is-sit mhix konvinta u sodisfatta li l-imputat kien involut f'dan is-serq", hija sostniet. Fl-istess waqt hija sabitu ħati li kellu għandu madum misruq u lliberatu bil-kundizzjoni li ma jagħmilx reat ieħor fi żmien sitt xhur. Il-prosekuzzjoni f'dan il-każ kienet immexxija mis-Supretendent Geoffrey Azzopardi li dak iż-żmien kien għadu fil-grad ta' spettur.